**Goleuni**

**Salm 104:2**

*Mae mantell o oleuni wedi ei lapio amdanat. Ti wnaeth ledu'r awyr fel pabell uwch ein pennau.*

Ydych chi’n gwylio rhaglenni David Attenborough? Ydych chi wedi dilyn y cyfresi *Blue Planet* neu *Life on Earth*? Ydych chi wedi rhyfeddu fel miliynau ar draws y byd wrth weld y llu o greaduriaid bendigedig a rhyfeddol sy’n byw ar ein daear fach ni?

Ydych chi’n gwylio rhaglenni am y gofod? The Sky at Night neu Stargazing Live?

Eto, fel y rhaglenni am fyd natur, mae miliynau o bobl yn cymryd diddordeb yn y sêr, y planedau a’r galaethau sy’n weladwy drwy delesgopau pwerus.

Un cwestiwn i ystyried yng ngoleuni’r Beibl ydy – ai’r creu, yr anifeiliaid, y sêr, y planedau, sy’n haeddu ein rhyfeddod? Beth am y Crëwr?

### Mae Salm 104 yn gân o fawl i'r Crëwr. Mae’r Salmydd yn rhyfeddu at ogoniant, manylder a pherffeithrwydd gwaith Duw yn y greadigaeth. Mae’r cwbl yn gwefreiddio’r salmydd ac yn ei gymell i foli Duw. Mae’r Salmydd yn ymwybodol o fawredd ac ysblander Duw, ei nerth a’i allu rhyfeddol. Mae holl ogoniant y creu yn codi awydd ynddo i foli’r Creawdwr.

### Dyma adnod agoriadol y Salm,

*Fy enaid, bendithia'r ARGLWYDD!*

*O ARGLWYDD, fy Nuw, rwyt ti mor fawr!*

*Rwyt wedi dy wisgo ag ysblander ac urddas.*

Yn 1 Ioan fe ddarllenwn ni mai golau ydy Duw, ac nad oes tywyllwch yn agos ato (1 Ioan 1:5) Duw greodd y goleuni a Duw yw’r goleuni. Dwedodd Iesu mai ef oedd golau’r byd (Ioan 8:12) ac mae pawb sy’n credu ynddo yn derbyn golau i’w harwain nhw i fywyd newydd a pherthynas fyw gydag Arglwydd y creu.

Mae’r darlun o Dduw wedi ei wisgo ag ysblander ac urddas yn un godidog! Os edrychwn ni ar luniau lloeren, cawn gipolwg ar holl lewyrch y gofod, y biliynau ar filiynau o sêr, yr amrywiol leuadau a’r galaethau sy’n gloywi’r nos. Ond, mae moliant y Salmydd wedi ei anelu’n syth at yr un *wnaeth ledu’r awyr fel pabell uwch ein pennau.*

Duw yw ffynhonnell pob goleuni, ac mae’r Salmydd yn ceisio cyfleu ei harddwch a’i ddisgleirdeb drwy ddweud bod *mantell o oleuni* wedi ei lapio amdano. Rydyn ni’n prysur redeg allan o ansoddeiriau i ddisgrifio Duw’r goleuni - godidog, hardd, ysblennydd, nerthol, rhyfeddol, ardderchog....gewch chi feddwl am fwy!

Dyma ddwedodd Paul wrth Timotheus,

*Fe ydy'r unig un sy'n anfarwol yn ei hanfod. Mae'n byw mewn golau llachar na ellir mynd yn agos ato, a does neb wedi'i weld, nac yn mynd i allu ei weld. Pob anrhydedd iddo! Boed iddo deyrnasu am byth! Amen!*

Ein Tad, (yn cynnwys aralleiriad o Salm 95)

Molwn di, Haleliwia! Dywedwn gyda’r Salmydd, ‘Dw i'n mynd i foli'r ARGLWYDD ar hyd fy mywyd, a chanu mawl i'm Duw tra dw i'n bodoli!’ Ti yw Duw’r goleuni a Duw cariad. Does dim tywyllwch na thwyll yn agos atat ti. Ti ARGLWYDD ydy'r Duw mawr; y Brenin mawr sy'n uwch na'r ‘duwiau’ i gyd. Mae mannau dyfna’r ddaear yn dy ddwylo, a chopaon y mynyddoedd hefyd! Ti piau'r môr, am mai ti wnaeth ei greu; a'r tir hefyd, gan mai dy ddwylo wnaeth ei siapio. Dewch, gadewch i ni ei addoli ac ymgrymu iddo; mynd ar ein gliniau o flaen yr ARGLWYDD ein Crëwr. Fe ydy'n Duw ni, a ni ydy ei bobl e; y defaid mae'n gofalu amdanyn nhw. Diolchwn i ti, ein bugail da, am dy gariad, ac am dy air sy’n lamp i’n traed ac sy'n goleuo’n llwybr.

Amen.